Велику промену на Балканском полуострву донела је битка код Анхијала 20. августа 917. године, у којој је Симеон, до ногу потукао Византинце, после чега је наредне године продро дубоко у данашњу Грчку, до Пелопонеза. Непосредно пре ње, негде у Неретљанској области, којом је тада владао, Петар се сусрео са Лавом, византијским стратегом из Драча. Тема њиховог разговора и евентуални договори нису познати и налазе се у домену теорија, али је бугарског цара Симеона о њему известио захумски кнез Михаило Вишевић. Он му је пренео да је византијски цар подмитио српског кнеза да заједно са Мађарима нападне Бугарску. Византијски хроничар наводи да је Михаило био љубоморан на Петра и да је због тога известио Симеона о његовом сусрету са драчким стратегом на такав начин. Сам Симеон је побеснео због Петровог чина и упутио је 917. или 918. године на Србију војску предвођену Сигрицом Теодором и Марменом, са којима је послао и Павла, сина Петровог брата од стрица Брана (кога је он ослепео двадесетак година раније), да преузме власт у Србији.